次韵子瞻廣陵會三同舍各以其字爲韵 劉貢甫
作者：蘇轍
朝代：宋

paragraphs: 貢甫少多才，交遊一何衆。
談詞坐傾倒，玉麈日揮弄。
逡巡不爲虐，巧捷有微中。
羣情忌超邁，微過出嘲諷。
南遷時已久，未見肯力貢。
舌在終自奇，髀滿安足痛。
人生百年內，僅比一朝夢。
駸駸就消涸，斗水傾漏甕。
江淮未可嫌，遲晚聊自送。
試觀終日閑，何似兩耳哄。